Orbán Viktor felszólalt a Parlamentben, ezeket a bejelentéseket tette - Blikk.hu
Aktuális » Politika » Orbán Viktor felszólalt a Parlamentben, ezeket a bejelentéseket tette
2018. szep. 17. 13:11
Orbán Viktor napirend előtt szólalt fel az országgyűlés őszi ülésszakának első napján.
A hatalmas nemzetközi és belpolitikai vitát kiváltó Sargentini-jelentés elfogadása után, valamint annak ismeretében, hogy korábban Orbán jelentős változásokat ígért őszre, mindenki várta, vajon milyen bejelentéseket tesz a miniszterelnök, mielőtt elkezdődik az őszi munka a Parlamentben.
A kormánypártok határozatot terjesztenek majd az Országgyűlés elé a Sargentini-jelentésről, a határozatban kimondanák, hogy a jelentés tartalma egy hazugság.
Cikkünket folyamatosan frissítjük:
Elmondta, a magyar gazdasági modell jól teljesített nyáron is, és elismerését fejezte ki mindenkinek, aki részt vett benne, a munkavállalóktól Varga Mihály miniszterig.
Megemlítette az első féléves gazdasági adatokat, a foglalkoztatottak számának növekedésével, (2010-hez képest 800 ezerrel nőtt a foglalkoztatottak száma) mondván, a segély alapú gazdaság helyett munka alapú gazdaságot építünk.
Foglalkoztatottság tekintetében az európai ranglista élére kíván lépni Magyarország.
Szóba hozta a bérek növekedését is, mellyel kapcsolatban azt mondta, még nem tartunk ott, ahol szeretnénk.
- Szép és biztató időszakok következnek a magyar gazdaságban - mondta.
Úgy fogunk kormányozni, hogy egyre jobban megérje dolgozni, gyermeket vállalni - tette hozzá. 2030-ra Magyarország az öt legjobb és legélhetőbb ország lesz az Unióban szerinte.
A 4.8 százalékos gazdasági növekedés miatt "szinte bizonyosra vehető," hogy az év végén ismét lesz nyugdíjprémium - mondta.
Megemlítette, hogy a BMW beruházás mellett egy gigaberuházás is megtörtént: a MOL és egy német vállalat 390 milliárd forint értékű üzemet épít Magyarországon.
A mezőgazdaságról szólva azt mondta, hogy az aratás utáni adatok alapján az ország nem 10, de 20 millió embert is képes lenne kenyérrel ellátni.
Az oktatásról azt mondta: egymillió gyerek kapja ingyen a tankönyveket, a felsőoktatásban 2500 fővel több embert vettek fel, mint tavaly.
2018-ra 606 milliárd forinttal többet költenek oktatásra, mint 2010-ben, az utolsó szocialista évben - mondta.
A népesedési kérdések és az európai politika a legfontosabb téma Orbán szerint.
- Ha nem erősítjük meg a magyar családokat, ha nem születik több gyermek, akkor előbb-utóbb elfogyunk és elfogy a magyar nép. Ebbe nem akarunk beletörődni. Hamarosan nemzeti konzultációt indítunk, mellyel megalapozzuk a további lépéseket - jelentette ki.
Mivel a népesedés kérdésébe az oktatás is beletartozik, a nemzeti alaptantervről kell közös döntést hozni Orbán szerint.
Az európai politika:
- Nem tudták bent tartani Nagy-Britanniát, és nem tudják kint tartani a migránsokat. Hogy mi jön utánuk, arról dönthetünk jövőre - mondta az uniós vezetőkről a miniszterelnök.
Kijelentette, hogy bevándorláspártiak és bevándorlásellenesek küzdenek majd az EP választáson, ez felülírja a pártszimpátiát.
Ausztria, Olaszország, Lengyelország és Magyarország bevándorlásellenesek, ezért folyamatos támadás alatt állnak - mondta Orbán. A támadók a brüsszeli bürokraták, a bevándorláspártiak - mondta Orbán, megemlítve Sorost is.
Büntetőakciók jogállami köntösben: ez az uniós eljárás Magyarország ellen Orbán szerint.
Meggyőződése, hogy a bevándorlás, migránsinvázió nem pártkérdés, hanem nemzeti ügy. Ezért Magyarország szolidáris minden bevándorlásellenes kormánnyal, legyen bármilyen is a pártösszetétele.
A támadássorozatba illeszkedik a Sargentini jelentés is szerinte. Vita van arról, hogy a jelentés a magyar kormányról vagy Magyarországról szól. Orbán javasolta, olvassa el mindenki a jelentés címét, ahova nem a magyar kormány kifejezést, hanem Magyarország nevét írták. A jelentés tévedésekkel, hazugságokkal van tele.
Jogi lépések a Sargentini-jelentés ügyében
A jelentés elfogadásának módja sem volt jogállami Orbán szerint. Gulyás minisztert kérik fel, hogy jogi lépéseket tegyen Magyarország nevében a jelentés elfogadásával kapcsolatban.
Orbán szerint Magyarországot azért támadják, mert a magyar emberek úgy döntöttek, nem leszünk bevándorlóország.
Két csatát megnyertünk Orbán szerint: először 2015-ben, a migráció első nagy hullámakor, mikor Brüsszel feltette a kezét, Magyarország pedig kerítést épített. A második csata a bevándorlási kvóta ügye, a magyarok nem kértek a betelepítési kvótából, s a magyar egyértelmű kiállása miatt már egyre több ország nem pártolja a kvótát.
Orbán megemlítette, hogy egy uniós javaslat szerint el akarják venni a határvédelem jogát Magyarországtól. - Helyes a határvédelem megerősítése, azok segítése, akik nem elég erősek a határvédelemhez. Az azonban nem helyes, hogy el akarják tőlünk venni a határvédelem jogát, és Brüsszel akarja irányítani a határvédelmet - mondta Orbán, hozzátéve: el akarják venni a kapukulcsot, határvédelem helyett portaszolgálatot akarnak létrehozni.
- A közbiztonság csökken Európában a bevándorlás miatt. Magyarország meg tudja védeni határait, a határvédelemhez jobban értünk, mint bárki Brüsszelben, ezért a határőrizet jogáról nem mondunk le - jelentette ki.
08:23 Őszintén beszélt a párkapcsolatáról: 17 évvel fiatalabb lányba szerelmes Fördős Zé
08:23 Rajongói segítségét kérte Orosz Barbi – Már mindent kipróbált, mégsem segít semmi rajta